Pranešimas žiniasklaidai

2025 m. lapkričio 28 d.

**Juodasis penktadienis be juodų emocijų: kaip išvengti sukčių ir išsaugoti gerą nuotaiką**

**Artėjant intensyviausioms metų apsipirkimo dienoms – Juodajam penktadieniui, Kibernetiniam pirmadieniui ir kitiems šventiniams išpardavimams, gyventojams įtampą kelia ne tik suintensyvėjęs siuntų srautas, bet ir sukčių aktyvumo lygis. Kaip išlikti saugiems ir neapkartinti artėjančio šventinio laikotarpio nemaloniomis internetinio apsipirkimo patirtimis?**

Pasiruošimą šventėms, suaktyvėjusį dovanų įsigijimą bei išaugusį siuntų kiekį prieš Juodajį penktadienį fiksuoja ir siuntų pristatymo bendrovės. Pavyzdžiui, „SmartPosti“ tinkle siuntų srautas jau šiuo metu jau išaugęs beveik dvigubai. Bendrovės operacijų vadovas Vaidotas Kirkickas neabejoja, kad, artėjant Kalėdoms, šis kiekis išaugs dar labiau.

„SmartPosti“ atstovas pastebi, kad daugėjant siuntų, didėja ir bandymų sukčiauti apimtys, nusikaltėliams mėginant pasinaudoti žmonių išsiblaškymu ir sumenkusiu jų budrumu.

**Padažnėjusios apgaulės didžiųjų akcijų metu**

„Juodojo penktadienio ar kitų išpardavimų laikotarpiu žmonės dažniau siunčia ir laukia siuntų, todėl tampa imlesni bet kokiems pranešimams apie jų pristatymą. Sukčiai tai supranta ir aktyviai tuo naudojasi“, – sako V. Kirkickas.

Pasak jo, viena populiariausių schemų yra melagingos SMS žinutės – pavyzdžiui, „Jūsų siunta negali būti pristatyta – patvirtinkite adresą“. Paspaudus nuorodą, patenkama į sukčių sukurtą svetainę, kur prašoma suvesti savo duomenis ar sumokėti „siuntos pristatymo mokestį“.

„Kita plačiai paplitusi taktika – elektroniniai laiškai su suklastotais siuntos sekimo numeriais ir nuoroda į netikrą svetainę. Šie laiškai atrodo autentiškai: naudojami tikri įmonių logotipai, atkartotas oficialių laiškų stilius, nėra gramatinių klaidų. Paspaudus nuorodą, rizikuojama „padovanoti“ sukčiams asmeninius duomenis ir prarasti pinigus“, – pasakoja V. Kirkickas.

„SmartPosti“ operacijų vadovas pabrėžia, jog svarbiausia taisyklė – būti atsargiems ir jeigu nesate įsitikinę dėl siuntėjo, nespausti jokių neaiškių nuorodų ir nesuvedinėti asmeninių ar banko kortelės duomenų.

„Visuomet reikėtų prisiminti, kad nei policija, nei bankai, nei, juo labiau, privačios įmonės telefonu ar elektroniniu laišku jautrių asmeninių duomenų neprašo. Visi „SmartPosti“ mokėjimai už siuntas vykdomi per [saugią](http://saugią) mokėjimo nuorodą, kuri siunčiama el. paštu arba SMS žinute kartu su siuntos sekimo numeriu, o už muitinės ar administravimo mokesčius bei pakartotinius ar nepavykusius pristatymus papildomai mokėti neprašoma“, – pabrėžia V. Kirkickas.

**Kantrybė ir budrumas – geriausi Juodojo penktadienio palydovai**

Kad intensyvių išpardavimų metu nuotaikos nesugadintų nei sukčiai, nei vėluojančios siuntos, „SmartPosti“ atstovas taip pat pataria pirkinius bei dovanas planuoti iš anksto, nelaukiant paskutinės minutės ir rinktis tik patikimas internetinės prekybos platformas.

„Atsižvelgiant į tai, kad Juodojo penktadienio ir kalėdinių išpardavimų metu siuntas pristatantys kurjeriai būna itin apkrauti, apsvarstykite siuntimą paštomatu, o gavę siuntą, nedelskite ją atsiimti, kad savo dovanas laiku gautų ir kiti jų belaukiantys“, – priduria V. Kirkickas.

Artėjančios šventės ir išpardavimai– džiugus, bet neretai chaotiškas laikotarpis. Tačiau iš anksto jį suplanavus bei nepamiršus pagrindinių saugaus elgesio internete taisyklių, išvengti streso ir nemalonių nutikimų bus kur kas paprasčiau.

Dėl papildomos informacijos kreipkitės:

Severa Augusta Lukošaitytė

+37066767952

severa@ideaprima.lt